สถานกงสุลใหญ่ ณ เมืองฮ่องกง แจ้งเตือนคนไทย ที่จะเดินทางผ่านเข้าออกผ่านทางท่าอากาศยานนานาชาติฮ่องกง
สถานกงสุลใหญ่ ณ เมืองฮ่องกง แจ้งเตือนคนไทย ที่จะเดินทางผ่านเข้าออกผ่านทางท่าอากาศยานนานาชาติฮ่องกง เตรียมเอกสารให้พร้อมและเผื่อเวลาในการเดินทาง หลังจากสถานการณ์การชุมนุมอาจมีความยืดเยื้อสถานกงสุลใหญ่ ณ เมืองฮ่องกง แจ้งผ่านเพจเฟซบุ๊คของสถานกงสุล โดยระบุว่า สถานการณ์การชุมนุมอย่างสงบที่ท่าอากาศยานนานาชาติฮ่องกง บริเวณอาคารผู้โดยสารขาเข้า (Arrival hall) อาจมีความยืดเยื้อ ในการนี้ การท่าอากาศยานฮ่องกง ได้มีมาตรการพิเศษเพื่อรักษาความเป็นระเบียบและการดำเนินงานของการท่าอากาศยานฯ ให้อยู่ในความเรียบร้อย โดยการท่าอากาศยานฯ จะอนุญาตให้เฉพาะผู้โดยสารขาออกที่มีเที่ยวบินเดินทางภายใน 24 ชั่วโมง สามารถเข้าไปในบริเวณ check-in ที่อาคารผู้โดยสารขาออก 1 (Terminal1) และอาจถูกตรวจสอบตั๋วเครื่องบิน Boarding pass และหนังสือเดินทาง โดยมีผลตั้งแต่เวลา 12.00 น. ที่ผ่านมา (12 ส.ค. 62) จนกว่าจะมีประกาศสำคัญฉบับอื่นแจ้งต่อไป ในการนี้ สถานกงสุลใหญ่ ณ เมืองฮ่องกง ขอให้คนไทยที่จะเดินทางมาฮ่องกง หรือคนไทยที่มีภารกิจที่จำเป็นจะต้องเดินทางไปที่ท่าอากาศยานนานาชาติฮ่องกง เผื่อเวลาในการเดินทาง ส่วนคนไทยที่มีเที่ยวบินเดินทางออกจากฮ่องกง ขอให้เตรียมเอกสารสำคัญสำหรับการเดินทาง ได้แก่ หนังสือเดินทาง บัตรโดยสารเครื่องบิน หรือ Boarding pass ให้พร้อม เผื่อในกรณีที่ถูกตรวจสอบจากเจ้าหน้าที่ของท่าอากาศยานฮ่องกง และในกรณีที่ไม่สามารถเดินทางได้ ขอให้ให้ติดต่อสายการบินที่ตนจะเดินทางด้วย หรือหากต้องการความช่วยเหลืออื่น ๆ สามารถติดต่อสถานกงสุลใหญ่ ณ เมืองฮ่องกงอย่างไรก็ตาม ภาพรวมการชุมนุมที่ท่าอากาศยานนานาชาติฮ่องกง บริเวณอาคารผู้โดยสารขาเข้าที่ผ่านมา เป็นไปด้วยความสงบเรียบร้อย และยังไม่ได้รับรายงานว่ามีเหตุรุนแรงเกิดขึ้น แต่ทางสถานกงสุลใหญ่ฯ จะติดตามสถานการณ์เป็นระยะ พร้อมรายงานสถานการณ์ให้ทราบต่อไป